વડા પ્રધાન નરેન્દ્ર મોદીએ તેમની ખાસિયત મુજબ મંત્રીમંડળને સ્થિરતાપૂર્વક બરાબર બે વર્ષનો સમય આપ્યા બાદ ૧૯ નવા મંત્રીઓને ઉમેરી મંત્રીમંડળનો વિસ્તાર કર્યો છે. આ લખાઈ રહ્યું છે ત્યારે રાષ્ટ્રપતિભવનના દરબાર હૉલમાં કેબિનેટ વિસ્તરણનો સમારોહ સમાપ્ત થયો છે. બપોરે મંત્રીમંડળની બેઠક બાદ છેક સાંજે નવા મંત્રીઓનાં ખાતાંની ફાળવણી તથા ખાતાંઓની ફેરબદલીની જાહેરાત થવાની છે, પરંતુ ગુજરાતમાં ૩ નવા મંત્રીઓ રાષ્ટ્રની સેવામાં સેવારત થવાના સમાચારે ગુજરાતીઓને વધુ આનંદ આપ્યો છે.